《题宋德器致爽轩》
宋代·李吕

将军啸咤风雷生，一诺之宠千金轻。
仰头看山默不应，此段王郎真绝人。
人言爽气定何物，面目俨然君不识。
非氛非祲非烟云，可以意了难口说。
子猷拄笏人笑痴，先生作斋人愈疑。
但知谈河不救渴，岂信秀色能充饥。
千峰横青朝过雨，折简招归入诗句。
傥有俗客来叩门，为道我眠卿且去。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。